સવારના 11 વાગ્યે વ્હીલ ચૅરમાં બેસાડીને ઑપરેશન થિયેટરમાં મને લઈ જવામાં આવ્યો. મનીષ મારી સાથે હતો. ગીતાને ના પાડી. ટેબલ પર સૂતો. જિંદગીમાં પહેલી વખત મારા શરીર પર કોઈ ક્રિયા થવાની હતી. છપ્પન વર્ષની ઉંમરમાં ઈન્જેકશન લીધા છે પણ કોઈ ઑપરેશન કે મોટી બીમારી આવી ન હતી. આ પ્રથમ બનાવ હતો. ડો. મિસ્ત્રી, એનેસ્થેટિસ્ટે મને પૂછ્યું કે ઘેનનું ઈન્જેકશન આપું ? મેં પૂછ્યું : ‘જરૂર છે ? બધાંને આપો છો ?’ મને કહે : ‘ના, પણ આ તો તમને વધુ દુ:ખ ન થાય.’